Aprel (qoʻshiq)
„Aprel“ (ruscha: Апрель) — „Kino“ sovet rok musiqa guruhi ijro etgan qoʻshiq. Guruhning 1989-yil eʼlon qilingan „Zvezda po imeni solnse“ studiyaviy albomiga toʻqqizinchi trek oʻlaroq kiritilgan. Qoshiq matnini ham, kuyini ham guruh solisti Viktor Soy yozgan. Qoʻshiq matni afsonaviy obrazlar bilan yoʻgʻrilgan boʻlib, taronani folk-rok janriga kiritish mumkin. Soy qoʻshiqni studiyada yozib olish davomida oʻzi mustaqil ijro etgan. „Radio Rossiya“ radiokanalida efirga uzatiladigan „Letopis“ dasturida Soyga guruh barabanchisi Georgiy Guryanov joʻr boʻlib kuylagani aytilgan. Guruh konsertlarida ushbu tarona biror marta ijro etilmagan. Qoʻshiqning akustik versiya ham mavjud boʻlib, u „Beliy albom“ albomiga kiritilgan. „Aprel“ qoʻshigʻi „Zvezda po imeni solnse“ albomiga kiritilgan boshqa taronalardan farqli oʻlaroq gʻarb mamlakatlarida ommalashgan janrlarda emas, balki rus xalq ashulalariga, xususan, „Chyorniy voron“ qoʻshigʻiga xos uslubda bastalangan. Keyinchalik guruh ushbu uslubda „Kukushga“ qoʻshigʻini yozgan.